《苏武慢 秋日旅感》
明代·包尔庚

玉分红，金橙剖绿，渐报江南秋老。正磋摇落，况复清砧，空外又闻频捣。

佩剑磨残，唾壶击碎，耗却壮心多少。怅年来、病翮缡褷，逊他飞鸟。

念从古、赋擅凌云，笔能摇岳，一例天涯潦倒。质衣酒肆，贷粟监河，不及侏儒长饱。

潘鬓将凋，沈腰增瘦，留得一囊玄草。胜寒灯如豆，蛩吟四壁，伴人幽悄。

作者简介：明松江府华亭人，字长明。崇祯十年进士。以名节自励，选广东罗定知州。镇兵哗变，守道被围。尔庚单骑前往，劝谕解散。瑶民起事，尔庚严加守备，安抚首领，地方始安。擢兵科给事中，以母老乞养归。清初举山林隐逸，征聘不出。应知府郭廷弼聘修府志。有《直木居诗集》。